runetrust/blame-folketinget-dk huggingface dataset:
Mette Hjermind Dencker (DF), 2014-12-11:
Hvis fru Karina Lorentzen Dehnhardt har behov for lige at vide lidt om, hvad der foregår på landdistriktsområdet, så vil jeg meget gerne give fru Karina Lorentzen Dehnhardt en opdatering på, hvad der ellers er foregået. Det, jeg godt kunne tænke mig at vide, er: Når SF i den her valgperiode har centraliseret, flyttet jordbrugskommissionen til København og flyttet miljøcentrene til København, er det så en politik, som SF vil føre fremadrettet, eller er I mere frie nu, hvor I ikke længere er i regering?
Zenia Stampe (RV), 2016-11-17:
Men på trods af den bekymring, som jeg også går ud fra de øvrige ordførere deler, har der alligevel været bred politisk enighed om, at man ikke kunne indføre et rygeforbud i borgernes eget hjem, og vi mener, at fængsler, arresthuse, pensioner og udrejsecentre, som jo også er en del af kriminalforsorgens institutioner, er at betragte som de indsattes midlertidige hjem, og at der derfor bør gælde de samme regler her, som der gør på de andre offentlige institutioner, der fungerer som borgernes hjem.
Kristian Jensen (V), 2016-03-03:
DIIS flytter jo ikke til Aarhus i sådan et vakuum, hvor der ikke i forvejen er forskning, men vil indgå i et velfunderet, stærkt og aktivt akademisk miljø – et miljø, som udover Fukuyama løbende tiltrækker en lang række andre anerkendte danske og internationale forskere.
Martin Geertsen (V), 2022-05-06:
Vi er, især når flere i høringssvarene bemærker, at personalemanglen kan blive et voldsomt problem som følge af den måde, man her har valgt at organisere ordningen på, helt uforstående over for, at man vælger at holde tandplejerne helt uden for tandbehandlingen af de 18-21-årige.
Troels Lund Poulsen (V), 2017-03-29:
Det har faktisk også siden 2012 fremgået klart af SKATs indberetningsvejledning til arbejdsgiverne om e-indkomst. Når det så er sagt, vil jeg også gerne benytte lejligheden til her i dag i Folketingssalen at beklage, at det svar har været for lang tid undervejs.
Pernille Vigsø Bagge (SF), 2010-03-24:
Så er det ikke rigtigt, at lige præcis det tal, ministeren nævner der, jo i hvert fald ikke rigtig har noget at gøre med det serviceniveau, der er i folkeskolen, hvor vi altså ser, at man søger om at kunne putte flere elever i klassen, hvor man fyrer lærere, hvor man ikke lever op til minimumstimetallene, og hvor 20 pct. går ud af skolen uden en ungdomsuddannelse osv.?
Peter Kofod (DF), 2024-12-18:
Ifølge Tine Kirk fra Danske Havne betyder det så, at følgeindustrierne på vores havne lige pludselig bliver udsat, fordi man er i en situation, hvor udenlandske fiskere, måske også danske fiskere, vil sejle en længere vej for at losse deres fisk i udlandet, hvor de så kan tanke op billigere.
Kristian Thulesen Dahl (DF), 2006-12-08:
Vi har for flere år siden stillet spørgsmål om mange af de her forhold, og det er klart, at jeg har bygget en del af mit ordførerindlæg på de oplysninger, som jeg tidligere har modtaget, også fra indenrigs- og sundhedsministeren i form af svar på spørgsmål, jeg har stillet her i Folketinget, som er helt offentligt tilgængelige også for fru Line Barfod og andre, der måtte ønske at rekvirere dem som forberedelse til en debat som den, vi har her i dag.
Jan Erik Messmann (DF), 2019-03-27:
Finder ministeren det rimeligt, at Trafik-, Bygge- og Boligstyrelsen er medvirkende til at inddrage autorisationer for de fleste flyvelægeklinikker i Københavnsområdet, så der kun er få klinikker tilbage, heraf bl.a. klinikker, som en ansat i styrelsen er økonomisk involveret i?
Birthe Rønn Hornbech (V), 2001-02-06:
Man har altid skullet legitimere sig, og jeg vil benytte lejligheden til herfra at sige til danske borgere, der rejser udenlands, at det altid er klogt at tage passet med, for det er det eneste, hvoraf statsborgerskabet klart fremgår, og at det skulle være så forfærdeligt for hr. Keld Albrechtsen kan jeg ikke forstå.
Per Clausen (EL), 2009-05-05:
Der er efter Enhedslistens opfattelse ingen tvivl om, at en fornuftig landsplanlægning, en fornuftig tilgang til omfanget af transport og en målrettet satsning på togtransport af gods og på skibsfart ville kunne være med til at gøre det ganske muligt og ganske enkelt og ganske nemt at vedtage en trafikpolitik, som havde en ambitiøs og klar og præcis målsætning for reduktion af CO2-udslippet, sådan at transporten i lighed med landbruget kunne påtage sig sin andel af ansvaret, i stedet for sådan som det er nu - at transporten i lighed med landbruget ikke påtager sig noget ansvar overhovedet.
Peter Skaarup (DF), 1999-04-16:
Man havde regnet med, at det var noget, der gjorde ondt, men spørgsmålet er bare, om Milosevic ikke har trukket følehornene til sig, måske har gravet nogle af sine våben ned, måske venter på en landkrig, som jo alt tyder på, der kommer, og så slår til mod de her stakkels blandt andre danske soldater, som skal ned og kæmpe i et nyt Vietnam i Europa.
Eva Kjer Hansen (V), 2004-04-22:
Jeg kan forstå på fru Sandy Brinck, at Socialdemokratiet har fortrudt, at de stemte imod loven om frit valg af hjemmehjælp, og jeg vil gerne spørge fru Sandy Brinck, om Socialdemokratiet også er imod, at kommunerne nu skal lave kvalitetsstandarder på hjemmehjælpen og beskrive, hvordan serviceniveauet er, så det bliver synligt, klart og gennemskueligt for borgerne, hvad det egentlig er for en hjemmehjælp, de kan forvente, og man får afstemt borgernes forventninger til, hvad det kommunale serviceniveau kan levere.
Magnus Heunicke (S), 2022-02-04:
Vi afsætter de her midler, og det er jeg sikker på vil kunne mærkes derude, og jeg tror, det er det rigtige at gøre – både at lave en aftale med regionerne, hvad vi gjorde før sommer, og så også lave en finanslovsaftale ovenpå, hvor vi udmønter de her penge.
Lars Løkke Rasmussen (V), 2002-03-13:
Hvis man - og jeg ved ikke, om man kan - sådan rent matematisk overfører de hollandske erfaringer, ser det ud til, at man ikke ville kunne forvente nogen forbedring for 440 af de 1.000, og at 310 af de 1.000 ville opnå den samme forbedring alene med metadonen.
Pernille Vermund (NB), 2022-05-23:
Det viste sig, at de her EU-skibe under EU-flag, som man sendte ud foran den libyske kyst, gav menneskesmuglerne og migranterne en kortere vej til Europa, fordi skibene var forpligtede til, når de mødte et skib med menneskesmuglere og med migranter, at tage migranterne om bord og sejle dem til Europa.
Anders Fogh Rasmussen (V), 2002-02-20:
Men jeg må sige til hr. Jacob Buksti, at hvis det bekymrer hr. Jacob Buksti, at de, der betaler ejendomsværdiskat, altså bliver sat op med 5 pct. i ejendomsværdiskat i 2002 i forhold til 2001, så er det hr. Jacob Buksti og den regering, han var medlem af, der var skadevolderen, for det er en beslutning, der er truffet af den tidligere regering, og den nye regering kan altså ikke være ansvarlig for beslutninger truffet af den tidligere regering.
Bjørn Westh (S), 1997-12-09:
Jeg er derfor indstillet på, som forslagsstillerne ønsker det, inden den 1. marts 1998 at udarbejde den i første afsnit i beslutningsforslaget foreslåede redegørelse for ikke gennemførte statslige vej- og jernbaneprojekter med projekteringslove vedtaget før 1994.
Kristian Thulesen Dahl (DF), 2005-03-15:
Så vil jeg lige sige om L 69, som vi jo også har til behandling, om forpligtende kommunale samarbejder, at det jo er rigtigt, som en tidligere ordfører også var inde på, at det ikke er et af de lovforslag, der ser ud til at ville blive meget brugt, og det er jo fint.
Pernille Rosenkrantz-Theil (EL), 2002-04-12:
Jeg vil gerne spørge fru Gitte Lillelund Bech: Hvis det nu er sådan, at skolerne kun vælger at have åbenhed, som det så flot bliver kaldt, om karaktergennemsnittene, mener fru Gitte Lillelund Bech så, at de karaktergennemsnit er dækkende for indholdet af skolen?
Elsebeth Gerner Nielsen (RV), 2003-05-12:
Det er en meget polemisk debat, men én ting er i hvert fald sikker: 100 m brede bufferzoner er bedre end ingen, 200 m er bedre end 100 m, 300 m er bedre end 200 m, 400 m er bedre end 300 m, osv. Det allerbedste ville såmænd være, at vi overhovedet ikke anvendte pesticider, for ligegyldigt hvor pesticiderne bliver anvendt, er der noget, der tyder på, at de på et tidspunkt kommer ned i grundvandet.
Pernille Vigsø Bagge (SF), 2005-05-17:
Det kan simpelt hen ikke være rigtigt, at det igen skal være pengene, der har betydning for, om det enkelte barn kan få sund og nærende mad i skolen eller ej, og derfor synes vi fra SF’s side, at det socialdemokratiske ændringsforslag er en god idé, men at forslaget som helhed er en rigtig dårlig idé.
Søren Egge Rasmussen (EL), 2017-01-25:
For det er jo klart, at den geotermirapport, vi fik – nu kan jeg se, at der også er kommet tid på, så jeg ved, at der er 6 sekunder tilbage – og som var en del af energiforliget, havde den mangel, at det kun var én boring i hvert fjernvarmeområdet, man havde skitseret.
Ole Sohn (SF), 2006-11-16:
Det er resultatet af Dansk Folkepartis indsats, og jeg synes da, det er interessant, når partiet lægger så meget vægt på, at der skal flere penge til de ældre, at man nu ved hjælp af tallene, officielle tal fra Finansministeriet og KL, kan konstatere, at der bliver brugt færre penge pr. ældre i 2007 end i 2005.
Birgitte Josefsen (V), 2008-01-10:
Så derfor vil jeg gerne spørge Socialdemokratiet, om de så denne gang har husket på, at der skal en finansiering til, når man går i gang med sådan et projekt, for vi har jo ikke kunnet se, at der har været afsat en eneste krone i Socialdemokratiets finanslovforslag før det, der er blevet fremsat her i år.
Ole Glahn (RV), 2006-05-31:
Men vi mener til gengæld også, at vi her står med et udmærket forslag, for som jeg var inde på for et øjeblik siden, kan det give anledning til, at vi fra dansk side får en grundig drøftelse af, hvilke krav vi skal stille, og hvordan vi skal sikre, at kravene til de ordninger, der skal laves, bliver overholdt.
Johanne Schmidt-Nielsen (EL), 2008-12-16:
Hvordan kan De Konservative acceptere, at man laver en lovgivning, der betyder, at en masse mennesker skal melde sig dagligt, mens de personer, det i virkeligheden drejer sig om - og som fik fru Lene Espersen og fru Pia Kjærsgaard ud og hu hej vilde dyr - bare skal sidde i Sandholm?
Pia Kjærsgaard (DF), 2015-01-27:
Jeg overvejede egentlig lidt, om jeg skulle stille et spørgsmål, for jeg synes, der er blevet stillet så mange gode spørgsmål af andre ordførere, men da fru Camilla Hersom sådan på ægte radikal vis lettere hånligt nævnte kampen om frikadellen – sådan med et fnys – tænkte jeg: Nej, det kan jeg bare ikke sidde overhørig.
Søren Søndergaard (EL), 2015-11-12:
Og vi fandt så frem til syv røde linjer, hvor vi siger: Hvis man går over dem og tilvælger retsakter, tilvælger EU-lovgivning på de her områder, må vi da i det mindste forvente, at befolkningen får mulighed for at tage stilling til det ved en folkeafstemning.
Peter Skaarup (DF), 2001-01-31:
Det er et problem, ikke kun når det gælder de såkaldte hashklubber, men også i forbindelse med prostitution, hvor vi ser uskyldige beboere i de områder, der er tale om, blive generet både af narkosprøjter, af bemærkninger fra kunder til prostituerede og også af overfald fra de pågældendes side.
Flemming Møller Mortensen (S), 2009-04-14:
Det, de har givet udtryk for, er spørgsmålet om, i hvor høj grad alle er med, eller hvor skellet skal sættes henne, og der vil jeg sige, at jeg i det efterfølgende arbejde vil glæde mig til og håbe, at kulturministeren - også i kontakten med Kulturarvsstyrelsen vil tage det positivt op og få taget en drøftelse af, hvor problemfelterne er henne.
Aage Frandsen (SF), 2001-01-25:
Derfor er vi tilhængere af, at man, når man diskuterer den slags forhold - i det her tilfælde med hensyn til idrætsudøvere - skal gøre tingene ad fordøren, at man skal se på, hvad det er, man vil med de her ting, i stedet for hele tiden at tænke i skattefradrag, det vil sige, at man efter vores opfattelse løser problemerne ad bagdøren.
Pernille Vermund (NB), 2020-12-17:
Når vi overhovedet havde behov for at stifte Nye Borgerlige, var det jo, fordi vi kunne se under migrantkrisen, at de massive udfordringer, der var, og den størrelse, som DF trods alt havde på det tidspunkt, ikke engang var nok til at få løst problemerne, altså at man ikke var villige til at sætte foden ned her og sige: Hertil og ikke længere, vi vil ikke støtte en regering, der lader migranter i tusindvis strømme ind over vores grænser og ødelægge vores land for evigt.
René Christensen (DF), 2016-12-15:
Så vi støtter den her model med eventuelt i fællesskab at skrive en beretning og finde ud af, hvad det er for nogle folk, vi i Finansudvalget kunne tale med om det, og hvordan vi kan få noget mere input til, hvordan man kan arbejde med det, og så se, hvordan man kan køre videre ud ad den vej.
Keld Albrechtsen (EL), 2002-05-14:
Når man nu bruger, var det 11 mio. kr. på en undersøgelse - og der har jo været forskellige gode og meget perspektivrige forslag efter 1999 om andre løsninger oven på jorden - så er det jo ikke sådan, at man kan bruge det materiale, der lå i 1999, til at drage konklusioner ud fra.
Christine Antorini (S), 2009-12-01:
Når det så er sagt, konstaterer vi også bare, at regeringen tilsyneladende selv har givet op i forhold til sin 85-procents-målsætning, for som sagt er der 1½ måned, til vi når 2010, og vi er altså nede på 79,7 pct., der har gennemført en ungdomsuddannelse.
Erling Bonnesen (V), 2020-01-08:
Hvad er ministerens holdning til, at en række lodsejere og husejere med grunde lavt beliggende tæt på kysten og dermed jo også truet af og udsat for oversvømmelse ved storme og ved højvande har behov for et tilskud fra staten til realisering af kystbeskyttelsesprojekter, f.eks. fordi udgifterne ellers ville blive uforholdsmæssigt store for de pågældende lodsejere?
Jytte Andersen (S), 2000-11-17:
På den baggrund undrer det mig såre, at man kan gøre den sag, vi snakker om i dag, til så stort et problem, for vi siger netop i ligestillingsloven, at vi gerne vil give offeret - og offeret er altså den, der bliver krænket i sager om seksuel chikane - nogle bedre muligheder for at køre sin sag igennem.
Steen Gade (SF), 2011-02-10:
Jamen det betyder jo altså, at der oppe omkring Limfjorden ligger en kommune, som har fuldstændig ens vilkår med nabokommunen, bortset fra en eller anden arbitrær grænse, som man har lavet, hvor man siger, at de her regler må gælde for den ene kommune, mens der i nabokommunen, som ligger ud til Limfjorden på en akkurat lignende placering, gælder en anden regel.
Susie Jessen (DD), 2024-02-01:
For lidt over 40 år siden blev en meget liberal udlændingelov vedtaget, og det er ikke nogen hemmelighed, at Danmark har haft kæmpestore udfordringer med ikkeintegrerbare udlændinge fra primært muslimske lande, som ikke vil arbejde, ikke vil indordne sig, ikke vil være en del af danske samfund, og for hvem værdier som ligestilling, ytringsfrihed og tolerance ikke er en naturlighed.
Özlem Sara Cekic (SF), 2013-01-10:
Det er vi rigtig glade for, for det er et godt forslag, der, som den tidligere ordfører også sagde, sidestiller den her patientgruppe med andre, og som også hjælper de borgere, der som følge af deres særlige kroniske sygdomme er i risiko for at få svære skader på tænderne.
Lisbeth Bech Poulsen (SF), 2017-05-09:
Der er også en lang række organisationer, herunder Institut for Menneskerettigheder, der mener, at det er dybt bekymrende, at justitsministeren foreslår at opretholde en retstilstand, der er uforenelig med EU's grundlæggende rettigheder i et endnu ukendt tidsrum.
Connie Hedegaard (KF), 2006-12-12:
Det, at Socialdemokratiet ikke gjorde det, har Enhedslisten jo også et skarpt blik på i Enhedslistens betænkningsbidrag, hvor det bl.a. hedder: »Hvis den tidligere SR-regering havde gennemført de fornødne initiativer, for at føre landbruget mod en forvaltning, der tager tilstrækkeligt hensyn til naturen« – og så fortsætter man med: så ville meget altså have været anderledes.
Morten Homann (SF), 2005-10-28:
SF vil under udvalgsarbejdet se meget nærmere på de indvendinger, der er i flere af høringssvarene om, at det her giver mulighed for, at man kan udnytte denne skattebegunstigelse til at finansiere venners og bekendtes virksomheder og så tørre regningen af på resten af skatteyderne.
Sophie Løhde (V), 2015-10-21:
Altså, jeg synes jo, at det afgørende i det her konkrete tilfælde er, at regeringen har lyttet til det, der har været kommunernes ønske, og det går ud på, hvordan man kan få mest velfærd ud af de penge, man afsætter, i stedet for at bruge dem på puljeadministration og regnskaber og andet.
Bjarne Laustsen (S), 2008-05-28:
På det arrangement her har man - alt afhængigt af, hvordan de er blevet indplaceret - tjent 0,5 mio. kr., det har man fået direkte for at aftage de her folk, og dernæst har de så virket som billig arbejdskraft i landbruget; 8.500 kr. om måneden passer pudsigt nok nøjagtig sammen med de der AER-bidrag.
Birgitte Josefsen (V), 2008-01-10:
Jamen jeg synes, at hr. Kamal Qureshi skal gå ud og tage en drøftelse med fru Vibeke Storm Rasmussen, som har ansvar for at drive sygehusvæsenet i regionen herovre - for jeg har da også bemærket de uheldige udmeldinger i forbindelse med psykiatrien.
Torben Hansen (S), 2003-04-03:
Der er 360 høringssvar, som er udarbejdet af enkeltpersoner, organisationer, kommuner og folk, der har brugt timer og måneder på at lave det, og nu vil de altså have de ting på bordet med Vejdirektoratets kommentarer, før vi går videre med næste skridt i den her sag.
Kim Behnke (UP), 2001-03-16:
Men f.eks. skal man på Helsingørmotorvejen ikke køre 130 km/t., hvorimod man roligt kan køre 140 km/t., når man kører kl. 1 om natten fra Esbjerg til Kolding, og er den eneste bilist, der kører strækningen, og ikke har nogen andre at køre ind i.
Klaus Hækkerup (S), 2002-12-04:
I l995 tilkendegav indenrigsministeren, at hun ville tage en drøftelse med partierne om at finde andre løsninger på problemet og se, om man kunne finde en speciallovgining, hvor man kunne sætte bestemmelserne ind, ganske ligesom de kønslige ligestillingsbestemmelser nu er overført til ligestillingsloven.
Bent Bøgsted (DF), 2011-11-25:
Men når man så kigger på, hvad det er, der sker rundtomkring, må jeg erkende, at det er forbavsende, at Enhedslisten lægger stemmer til en finanslov, der forringer vilkårene for virksomhedernes muligheder for at skabe arbejdspladser, og som kommer til at betyde afskedigelser ude i virksomhederne af ufaglærte arbejdere.
Hans Kristian Skibby (DF), 2011-02-04:
Derfor er det her lovforslag – og jeg synes, vi skal prøve at tage udgangspunkt i det her lovforslag, vil jeg sige til fru Line Barfod – faktisk sund fornuft, altså at man skaber en større motivation til, at der er en sammenhæng mellem de budgetter, man laver, og så de endelige regnskaber.
Kaare Dybvad Bek (S), 2024-10-25:
Det er regeringens opfattelse, at en styrkelse af Schengenområdets ydre og indre grænser er af afgørende betydning for et velfungerende Schengensamarbejde, ligesom det er væsentligt, at der reageres effektivt på de udfordringer, som medlemsstaterne står over for, og det er derfor regeringens opfattelse, at Danmark bør tilslutte sig ændringsforordningen.
Jeppe Bruus (S), 2020-04-02:
Det samme gælder Folketinget, hvor vi i enighed har vedtaget lovgivning, der giver myndigheder værktøjer til at håndtere krisen, til at passe på vores sundhedspersonale, til at passe på udsatte borgere i det her samfund med det formål at beskytte og sørge for, at færrest mulige oplever at skulle igennem den her sygdom, og at vi lider færrest mulige tab.
Søren Søndergaard (EL), 2004-05-19:
Skaarup, som jo pludselig fandt et argument mod det her forslag om, at det jo i virkeligheden ville ramme palæstinenserne, fordi det ville ramme de virksomheder i selvstyreområderne, som så ikke længere ville være konkurrencedygtige, og det er jo en meget interessant iagttagelse. Nu er det altså bare sådan, at de virksomheder i de besatte områder altså ikke må sende varer til EU-området ved hjælp af denne her toldunionsaftale.
Martin Henriksen (DF), 2006-11-03:
Vi har naturligvis også bemærket, at der er en lang række kritiske røster i høringssvarene – sådan som jeg ser det i hvert faldt – bl.a. vedrørende uoverskueligheden, og derfor vil vi i udvalgsbehandlingen have belyst, hvorledes bekymringen eventuelt er imødekommet fra regeringens side, såfremt regeringen må imødekomme bekymringen for EU.
Frank Aaen (EL), 2010-05-11:
Det er jo en fantastisk kamp, vi har set her i debatten fra Liberal Alliances side, som virkelig er gået på barrikaderne med to tredjedele af folketingsgruppen for at kæmpe for, at pensionister, der har 30.000 kr. i indkomst om måneden, får en lidt mindre skattelettelse, end de ellers ville have fået.
Karsten Lauritzen (V), 2016-12-07:
Jeg tror, at der er nogle finansielle handler og produkter, man kan være bekymret for, men vi lever jo i en verden, hvor vi handler mere med hinanden, hvor mere handel også foregår elektronisk, hvor det er færre og færre gange, at man egentlig har fysiske penge i lommen, når man rejser rundt i Europa, USA eller et tredje land i verden og bruger sit kreditkort og sin mobiltelefon.
Hans Kristian Skibby (DF), 2010-04-20:
Men spørgeren må da give os ret i, at når det gælder dem, der bliver fundet, og som viser sig uretmæssigt at have fået ekstra boligtilskud eller ekstra friplads til deres børn osv., er det faktisk en ren culpøs handling, at man nævner, at man bor på to forskellige adresser som forældre, at man nævner, at ens kæreste ikke bor der, hvor vedkommende reelt bor og overnatter, og at man i øvrigt glemmer at orientere om sine indkomster, f.eks. at man har fået et mere eller mindre lønnet arbejde ved siden af, som bare ikke står registreret nogen steder.
Thor Pedersen (V), 2006-05-09:
Uddannelsesniveauet blandt de ældre vil i den periode blive væsentlig højere, færre vil have fysisk nedslidende job, maskiner overtager flere og tungere opgaver, arbejdsmiljøet og behandlingsmetoderne bliver bedre, og endelig får virksomhederne behov for at fastholde de ældre medarbejdere, fordi arbejdsstyrken ellers vil falde.
Karen Ellemann (V), 2010-03-24:
Det, der er meget, meget vigtigt at slå fast, og som jeg også håber at hr. Henrik Dam Kristensen kan give mig ret i, er, at der på intet tidspunkt i løbet af den sidste uges og heller ikke det sidste halve års debat har været tvivl om, hvad målsætningen er lige præcis i vandmiljøplanerne, hvor vi taler om et resultat, der går ud på en reduktion på 19.000 t kvælstof.
Astrid Krag (S), 2011-10-12:
Det er bare derfor, jeg siger, at mit udgangspunkt er, at vores fælles sundhedskroner altså skal bruges der i sundhedsvæsenet, hvor vi alle sammen nyder godt af dem, og at vi skal behandle folk efter, hvor syge de er, og ikke efter, om de har haft mulighed for at tegne en privat sundhedsforsikring.
Jane Heitmann (V), 2012-05-15:
Vi har netop fået en evalueringsrapport for ganske få måneder siden, som faktisk viser, at for de misbrugere, som er med, har man fået nedbragt antallet af sygdomme; antallet af kriminalitetsdage er faldet fra ti til under tre; og det økonomiske forbrug, som de har, er faldet fra omkring 10.000 til omkring 1.300 kr., hvis jeg husker rigtigt.
Mogens Lykketoft (S), 2009-05-19:
Derfor tror jeg, det skal have en understregning i en debat som den her, at Danmark kan gøre en særlig indsats ved at hjælpe og presse på for et WTO-resultat, presse på for at levere penge til udviklingslandene til at kunne udnytte frihandelsmuligheder bedre, presse på for at rådgive udviklingslandene til at erstatte deres toldindtægter med skatteindtægter på det tekniske område.
Lissa Mathiasen (S), 2003-12-19:
Samtidig siger hr. Anders Fogh Rasmussen som Venstres formand den 18. november: I disse timer uddeles løbesedler og blade, der løgnagtigt truer lejerne med højere huslejer, på trods af at jeg har givet en klar garanti for, at en borgerlig regering ikke vil ændre i den eksisterende huslejeregulering.
Holger K. Nielsen (SF), 2002-03-13:
Så jeg vil godt spørge: Er der en muligheden for, at Folketinget kan blive delagtiggjort i denne dagsorden, når den nu foreligger, så vi får en mulighed for at få en reel diskussion af det vigtige møde, der skal være med den amerikanske præsident, ikke mindst i lyset af, at Danmark jo har formandskabet det næste halve år?